**Folketingets** **Erhvervsudvalg**

# Besvarelse af spørgsmål 493 alm. del stillet af udvalget den 1. september 2020.

**Spørgsmål:**

Vil ministeren kommentere det internt omdelte materiale fra Danske Soloselvstændige til brug ved foretræde for udvalget torsdag den 3. september 2020, jf. ERU alm. del – bilag 395 (internt)?

**Svar:**

COVID-19 har sat et tydeligt aftryk på dansk økonomi og mulighederne for at drive forretning. Dette gælder ikke mindst for de helt små virksomheder.

For at understøtte dansk erhvervsliv bedst muligt igennem krisen har regeringen i samarbejde med Folketingets partier bl.a. iværksat en række hjælpepakker. Virksomheder kan således få dækket faste omkostninger, og selvstændige kan få kompensation for tabt omsætning. På nuværende tidspunkt har mere end 70.000 selvstændige fået udbetalt kompensation for tabt omsætning. Jeg noterer mig derfor også med tilfredshed, at det i materialet fra Danske Soloselvstændige fremgår, at en række af deres medlemmer har gjort brug af kompensationsordningerne.

Ligesom Danske Soloselvstændige gør i sine anbefalinger, er det vigtigt, at vi fra politisk side også ser fremad og har for øje, hvordan vi kan hjælpe danske virksomheder fremadrettet. Derfor vil jeg meget gerne kvittere for Danske Soloselvstændiges anbefalinger. Lad mig i det følgende kommentere på de en række af de anbefalinger, som hører til inden for Erhvervsministeriets ressort.

Danske Soloselvstændige anbefaler bl.a., at der er ligestilling mellem lønkompensationsordningen og kompensationsordningen for selvstændige ift. kompensationsperiode og –beløb.

Ift. varigheden er der parallelitet mellem ordningerne. For begge ordninger gælder det således, at det fra 9. juli frem til udgangen af august har været muligt at opnå kompensation for 1 måned. Fra den 1. september og frem er det aftalt mellem regeringen og et bredt flertal i Folketinget, at kompensationsordningen for selvstændige målrettes dem, som er ramt af specifikke COVID-19-relaterede restriktioner. Samtidig udfases lønkompensationsordningen, så den kun omfatter tvangslukkede virksomheder, mens øvrige virksomheder kan gøre brug af den nye midlertidige arbejdsfordelingsordning.

Vedr. kompensationsbeløbet i de to ordninger bemærkes det, at der gælder forskellige krav ift. at være omfattet af de respektiver ordninger, fx ift. afholdelse af ferie og arbejde i løbet af kompensationsperioden. I lønkompensationsordningen er der et krav om afholdelse af ferie og om, at de hjemsendte medarbejdere ikke arbejder for virksomheden de dage, virksomheden modtager lønkompensation. I selvstændigordningen er det derimod ikke et krav, at den selvstændige ikke må arbejde i kompensationsperioden. Det betyder, at mange selvstændige fortsat går på arbejde og kan have en omsætning i kompensationsperioden. Forskellen i kompensationsbeløb bør ses i lyset af disse forskelle. Det bemærkes, at den maksimale dagpengesats i den nye midlertidige arbejdsfordelingsordning er forhøjet til 23.000 kr., svarende til det maksimale kompensationsbeløb i selvstændigordningen.

Danske Soloselvstændige stiller også en række forslag vedr. tilskudsmuligheder bl.a. i form af genopretningspakker og til opkvalificering relateret til grøn omstilling. I den sammenhæng kan det nævnes, at der allerede er igangsat en række initiativer på det grønne område i erhvervsfremmesystemet. Tilsammen vil 16 eksisterende grønne programmer i 2021 igangsætte aktiviteter for ca. 200 mio. kr. og involvere ca. 750 virksomheder. Projekternes vigtigste virkemiddel er tilskud til sparring og rådgivning til SMV’er. Regeringen finder det vigtigt at understøtte opkvalificering af iværksættere og virksomheder inden for grøn omstilling og verdensmålene. Det er til gavn for konkurrenceevnen og bidrager til øget eksport, ligesom det kan spille en væsentlig rolle i at opnå klimamålsætningerne om reduktion af CO2-udledninger.

Danske Soloselvstændige giver også en række anbefalinger vedr. frister for skatte- og afgiftsbetalinger, dagpengeområdet og ansættelsesforhold. Disse emner hører til under skatteministerens hhv. beskæftigelsesministerens ressortområde.

Regeringen følger fortsat situationen tæt og har fokus på, hvilke initiativer der skal tages, for at vi hjælper de danske virksomheder, både store og små, bedst muligt igennem COVID-19-krisen.

Med venlig hilsen

Simon Kollerup